البارح المنسق الوطني لعمليات طوارئ الصحة العامة فوزارة الصحة معاذ لمرابط واللي غير بوحدو عندو اسم خاص ل”كورونا فيروس”٬ قال باللي سجلنا ف24 ساعة 903 حالة وماتو 32 حالة وقال معطى مهم كل نهار كيكررو وهو انو دارو 20 الف و207 حالة ما لقاو فيهم والو. فبلادنا يالله درنا مليون واكثر من 700 الف تيست. شوفو هاد الرقم وعطانا 920 قتيل وقال باللي معدل الاماتة هو 1.7 بالمائة. هنا كاين مشكل. سبق هدرو عليه اطباء فكود. الامر يتعلق ان هاد العدد ما كيعكسش الاعداد الحقيقية للمصابين. قبل 24 ساعة كانت تسجلات فكازا اكثر من 500 حالة وهادو ماشي فمصانع ولا معامل. فوسائل النقل والعائلات. يعني ان تتبع اللي خالطهم هاد المصابين راه مستحيل. شوفو غير مثلا الترام فكازا او غيرها كيف داير. ايلى كانت شي حالات ركباتو كيفاش غاديين نحسبو المخالطين ولا نعرفوهم. زيد عليهم ان الاعراض كتعطل وباش كتكتاشف خاصك 3 ايام تقريبا عاد تخرج النتيجة. فمنطقة فاسبانيا وهي كاتالونيا٬ قررات حكومتها المحلية دير 500 الف تيست. يعني الحل الفعال اللي دارتو دول وربحات كورونا فيروس هو تعميم التيست. حنا مات واحد درنا 20 الف ومات 42 بقينا كنديرو نفس العدد. هاد الشي كاين فكاع الدول ولكن الخطورة فالمغرب ان عدد القتلى رتافع والحكومة ما دايرة والو فتوعية المواطنين بطريق مبتكرة. حسب مصدر مسؤول فقطاع الصحة ل”كود” فان هاد العدد ديال 20 الف حالة ما يمكنش للمغرب يفوتها. المصدر قال ل”كود” باللي كاين جوجت العوائق: مادية. لفلوس ما بقاتش باش نشريو عدد اكبر من التيست “بي سي ار” وسبب اخر يخص الموارد البشرية. ما عندناش الاخصائيين الكافيين اللي يقدرو يديرو عدد اكثر من 20 الف فالنهار كان خبير فمعهد باستور قال فتدوينة ليه باللي ما عندناش الاليات اللي تقدر دير عدد كبير من ليتيست. الاطر اكيد غادي يكون خصاص. دابا هاد الارقام كتبقى تقديرية فانتظار شي حلول ماشي من وزارة الصحة 
ها علاش ما نقدروش نديرو تحاليل اكثر. مصدر مسؤول لـ”كود”: ما عندنا لا الموارد البشرية ولا المالية لاكثر من 20 الف تيست فالنهار